司马光
八月十七日夜省直纪事呈同舍
穷秋直省舍，大雨吁可畏。
九河翻层空，入夜愈恣睢。
置床东壁根，时有涂塈坠。
飒飒势将摧，怵惕不成寐。
中宵抱衾立，呼烛久方至。
徒之近西偏，裯帐不能备。
飞蚊胡不仁，忍此加啄噬。
避烦只深藏，悒悒面蒙被。
须臾漏转剧，枕褥亦沾渍。
虽起欲何之，室中无燥地。
展转遂达旦，耿耿负忧悸。
因思闾井民，糊口仰执技。
束手已连旬，妻儿日憔悴。
囊钱与盎米，薪木同时匮。
败衣不足準，搏手坐相视。
予今幸已多，敢不自知愧。
无谋忝肉食，念尔但增欷。